Moet die Bokke later vanjaar ry of gly?Die All Blacks. (Andrew Cornaga/Photosport via AP) Die land is oorlog toe… teen die Suid-Afrikaanse rugbyspan. Dit was die woorde van die Nieu-Seelandse historikus James Belich ná die reeks tussen die All Blacks en Springbokke in 1956. Die Bokke het die All Blacks in 1949 met 4 – 0 in die reeks in Suid-Afrika verfomfaai en die Kiwi’s wou wraak neem, sake regstel, wys dat hulle steeds die kroon as die beste span in die wêreld dra. Hulle het selfs die Nieu-Seelandse ligswaargewigbokskampioen Kevin Skinner van sy uittrede laat vergeet om die Bok-stutte Chris Koch en Jaap Bekker reg te timmer om sodoende die reeks met 3 – 1 te wen. Ja, die Springbokke het voorheen ook al vir Mof Myburgh, Hannes Marais en Victor Matfield van hul uittrede laat vergeet, maar darem nie om te “boks” nie. Rugby is die alfa en omega in Nieu-Seeland en daar word in die oggend, middag en aand daaroor gepraat. Selfs in 1992, terwyl die Wêreldbeker-kriekettoernooi in Australië en Nieu-Seeland aan die gang was, moes ek en twee van my ander kollegas, George van Eck en Bokkie Gerber, vrae van joernaliste en ondersteuners oor die Bokke beantwoord. Vergeet van krieket, kom ons praat rugby. Die Nieu-Seelanders is ŉ spul gawe mense, maar moenie enige gunsies verwag wanneer hulle teen jou speel nie. Die All Blacks lek nou nog hul wonde nadat hulle verlede jaar in Japan die Springbokke in die hul openingswedstryd van die WB-toernooi geklop het, maar nie die eindstryd kon haal nie. Dus kan die Bokke hulle maar vetsmeer wanneer hulle veronderstel is om in Oktober en November vanjaar, straks in Nieu-Seeland, in die Rugbykampioenskap te speel. Die nuwe afrigter, Jacques Nienaber, het heeltemal tereg sy bedenkinge uitgespreek; so ook wonder die oud-Springbokkaptein Wynand Claassen of dit die moeite werd is om te speel. Ja, die Bokke sal soos lammers na die slagpale gelei word, want hulle sal wedstrydfiksheid kort en straks twee weke in kwarantyn moet wees. Maar tou opgooi? Ek is seker die All Blacks sou onder die dieselfde toestande gespeel het, want dit is hoe jy respek afdwing en trots wys, want dit kan nie gekoop word nie.